№26.

Ж.Әбдірашевтың «Дала, сенің ұлыңмын» поэмасында көтерілген мәселелердің бүгінгі күнгі өзектілігі қандай?

Туған даламызға арналған жырлардың қатарында Ж.Әбдіраштың «Дала, сенің ұлыңмын» өлеңі ерекше биік тұр. Себебі, ақын осы өлеңінде кең даламыздың портретін жасап, арнау айтады. Даланың сан ғасырлық тарихын да жырына сыйдырып, жүрегіндегі бар махаббатын өлеңінің әр жолына сыйдыра білген деп білемін.

Ақынның өлеңінде көтерілген мәселелер сан ғасыр өтсе де, өзектілігін жоймайтын өміршеңдігімен ерекшеленеді. Ақын туған өлкесінің тарихын зерделеп, оның алдындағы перзенттік борышын, жауапкершілігін терең сезінеді.Қазіргі уақытта туған далаға деген парыз ең басты орында тұруы тиіс деп ойлаймын.

Біріншіден, Өлеңінде: «Сөз сөйлесем – Сенсің биік тұғырым!...Сенсің менің абыройым, Мақтаным!..» деп, туған далаға деген асқан махаббатын береді.Өзінің туған даласымен мақтана отырып, оның перзенті болғанына риза болады. Тарих пен шежіреге толы даналық орнаған даласының әр тасына, тауына деген сүйіспеншілігін әдемі өрнектейді. Өзінің туған даласының ажырамас бір бөлігі екендігін айтады.Туған даласын сүйетіні сондай, оның өткенін жа қа біліп, алғысын білдірсе, болашағы туралы да толғанады, ойланады.

Екіншіден, даламызда ізі қалған батырлар мен өнерпаздарының асқақ тұлғаларын, азаматтары мен мәрт мінезді адамдарын жырлауды өзінің басты ақындық парызы санайды. «Шындық үшін жынданар Біржанымын», «Арыңмын мен ақынмын, Ақанымын!», – деп толғанатын ол туған елінің бірегей перзенттері ұлы Абайды, отты Махамбетті, терең Мұхтарды, биік Шоқанды шабыттана жыр арқауына айналдырады. Қазіргі күнде осы тұлғаларымыщды насихаттап, олардың құнды мұраларын өзімізге азық етіп отырмыз. Еліміздің ұлттық идеясының бастауы көне жәдігерлеріміз бен, даналарымыздың нақыл сөздері мен көрегендік ойларынан тұрады деп санаймын. Ақын даламыздың даналығының дәл қазіргі өмірімізге қажет екенін айтып, тірлігіміздің басты қаруына айналдыруымызды сұрайды.

Үшіншіден, автор: « Туған дала,Тыным алмас жастамын,Тер төгуден, өртенуден қашпадым!..» деп, туған даласына перзенті қызмет ету керек деген идеяны тастайды. Қазіргі таңда туған даласы мен еліне қызмет етіп, оның көркеюіне ат салысып жатқан зиялы қауым баршылық. Қазақ даласының тарихына терең бойлаған ақын оның бүгінгі сипатын, ауыр қайғы, зардап шеккен өзге халықтарды бауырына басып, жақсы мекеніне айналған даласының кең пейілділігін, жомарт қасиетін де жырға қосады. Өлеңінде: «Сондықтан да, сыйлысың сен бүгінде, достарыңа туыстай ардақтысың!..» дейді. Тарихтың қысталаң уақытында талай халыққа пана болған даланың дархан мінезін сақтағанын, бірақ ешкімге намысын таптатпағанын, ақ жарқын қонақжай болса да, дастарханын ешкімге билетпегенін мақтан етеді.

Қорыта келгенде, Туған дала – поэзиядағы мәңгілік тақырып дегім келеді. Ендеше дарынды ақын Жарасқан Әбдіраштың жыр маржаны да өз маңызын жоймайтын, ғажайып сырға толы туындылар болып қала бермек.